kalixlouiis/myanmar-wikipedia-corpus huggingface dataset:
တနှစ်ခွဲ ထက်မနည်း အတူတကွ အမှုတော် ထမ်းရွက်ကြသည်(တ ၁၈:၁၁) ယုဒလူမျိုးအများစုက ပေါလု၏ တရားဒေသနာ အား ခါးခါးသီးသီး ငြင်းပယ်ကြသောအခါ တပါးအမျိုးသားများထံသို့ ခြေဦးလှည့်သည်။
ယုဒများနည်းတူ တပါးအမျိုးသားများကလည်း ကယ်တင်ခြင်းရရှိကြ သည်။
ယုဒခေါင်းဆောင်များက ပေါလုကို ဘုရင်ခံဂလီအို ထံသို့ ခေါ်ဆောင်သွားကြသည်။
သို့သော် ပြစ်မှု မသင့်သဖြင့် မကြာမီ ပြန်လွှတ်ပေးသည်။
အမှုကြားနာစစ်ဆေး၍ လွတ်မြောက်ပြီးသောအခါ ပေါလုသည် ကောရိန္သုတွင် ရက်လရှည်ကြာနေသေးသည်။
ထို့နောက် ကင်ခြေ၊ဧဖက်၊ကဲသရိ နှင့် အန္တိအုတ် များသို့ ခရီးရှည်ဆက်ခဲ့သည်။
တတိယခရီးစဉ်တွင် ဧဖက်၌ (၂) နှစ်ကြာ နေထိုင်သည်။
ထိုကာလတွင် ကောရိန္သုယုံကြည်သူများ ပေါလုထံသို့ အလည်လည၍ အကြံဉာဏ်များ တောင်းခံကြသည်။
ထိုအကြံပေးချက်များကို ပထမစာစောင်တွင် တွေ့ရသည်။
ထိုရေးလိုက်သောစာအပေါ် ကောရိန္သုယုံကြည်သူများက မည်သို့ ခံစားကြမည်ကို အလွန်သိချင်သည်။
တွေးပူသည်။
ထို့ကြောင့် တိတုကို တွေ့လိုတွေ့ငြားတရောမြို့သို့ သွားသည်။
မာကေဒေါနိကို ဖြတ်သွားသည်။
တိတုထံ မင်္ဂလာသတင်းနှင့် အမင်္ဂလာ သတင်းမြောက်မြားစွာ ရောက်လာသည်။
ပေါလုရေးလိုက်သော သန့်ရှင်းသူများထံ အလှူငွေပေးပို့ကြရန် မှာကြားသော်လည်း မပေးလှူကြသည့် သတင်းဆိုးဖြစ်သည်။
ထို့အပြင်ကောရိန္သုတွင် မှားသောဆရာများ ထကြွသောင်းကျန်းနေကြောင်း၊ပေါလု၏ တရားဒေသနာ သည် ခရစ်တော်၏ အမှုမဟုတ်ဟု သွားပုပ်လေလွင့် ပြောဆိုတိုက်ခိုက် နေကြသည့် အကြောင်းဖြစ်သည်။
ထိုအကြောင်းများကြောင့် မာကေဒေါနိမှ ဒုတိယဩဝါဒစာစောင် ထပ်မံရေးသားခြင်းဖြစ်သည်။
ပထမဩဝါဒစာကို သွန်သင်ဟန်ဖြင့် ရေးသားသည်။
ဒုတိယစောင်တွင်မူ အမှုတော်ဆောင်အသွင် ဖြင့် ဩဝါဒပေးသည်။
အသေအချာ ဂရုစိုက် ဖတ်ရူနားထောင်လျှင် ကျမ်းပိုဒ်တိုင်တွင် ပေါလု၏ ရင်ခုန်သံကိုကြားသိနိုင်သည်။
ဘုရား၏ လူများအတွက် ပေါလု၏ မေတ္တာ၊စေတနာနှင့် သံယောဇဉ် တွေ့ရသည်။
သို့နှင့် ပေါလု၏ သက်ပြင်းချသံ၊ပြောင်မြောက်သော စကားလုံ:များ ကို လေ့လာကြပါစို့။
ဘုရားသခင်၏ ဝိညဉ်တော်၌ ဆုတောင်းခြင်းဖြင့် ခံယူကြည့် ကြပါစို့။
ပါဝင်သည့် အချက်များ ၁။
ပေါလု၏အမှုတော်လုပ်ငန်း(အခန်း၁–၇) (က)နှုတ်ခွန်းဆက်သခြင်း(၁:၁-၂) (ခ)အမှုတော်၌ ဆင်းရဲဒုက္ခရောက်စဉ် ချမ်းသာရာ ရရှိခြင်း(၁:၃-၁၁) (ဂ)ပေါလုစီမံချက် ပြောင်းလဲခြင်း(၁:၁၂-၂:၁၇) (ဃ) ပေါလုအား အမှုတော်အတွက်ခန့်အပ်ရခြင်း(၃:၁-၅) (င) ပဋိညဉ်ဟောင်းနှင့် ပဋိညာဉ်သစ်တို့၏ ဝိရော ဓိ(၃:၆-၁၈) (စ)ဧဝံဂေလိတရား ဟောကြား ရန် တာဝန်ရှိခြင်း(၄:၁-၆) (ဆ)ရွံစေးမြေအိုးနှင့် ကောင်းကင်ဆိုင်ရာအကြောင်းကံ(၄:၇-၁၈) (ဇ)ခရစ်တော်၏ တရားပလ္လင်အလင်း၌ အသက်ရှင်ခြင်း(၅:၁-၁၀) (ဈ) အမှုတော်မြတ်၌ ပေါလု၏ အမူအကျင့်(၆:၃-၁၀) (ည) အမှုတော်မြတ်၌ ပေါလု၏ စိတ်စေတနာ(၅:၁၁-၆:၂) (ဋ) ပေါလုအတွက် အခွင့်အရေး (၆:၁၁-၁၃) (ဌ) မယုံကြည်သူများအတွက် ပေါလု(၆:၁၄-၇:၁) (ဍ) ကောရိန္သုမင်္ဂလာ သတင်းကြောင့်ပေါလု၏ ပီတိ(၇:၂-၁၆) ၂။
ယေရုရှလင် သန့်ရှင်းသူများသို့ အလှူငွေ (အခန်း၈–၉) (က)ပေးကမ်းလှူဒါန်းခြင်း၏ မင်္ဂလာတရား(၈:၁-၉) (ခ)အလှူငွေ အတွက် အကြံကောင်း ဉာဏ်ကောင်း(၈:၁၀-၁၁) (ဂ)ပေးကမ်းလှူဒါန်းခြင်း မင်္ဂလာ တရား(၃)ခု (၈:၁၆-၂၄) (ဃ)လှူဒါန်းပေးကမ်းကြစဉ် မိတ်ကောင်းဆွေမွန်သုံးဖော်(၈:၁၆-၂၄) (င) ကောရိန္သုသားများအတွက် ပေါလု၏ ဝါကြွားချက်(၉:၁-၅) (စ)ပေးကမ်းလှူးဒါန်းခြင်း၏ ဝိညဉ်လက်ဆောင်မွန်(၉:၆-၁၅) ၃။
တမန်တော် စစ်မှန်ကြောင်း ပေါလု၏ ထုချေချက်(အခန်း၁၀–၁၃) (က) စွပ်စွဲသူများသို့ ပြန်ကြားချက်(၁၀:၁-၁၂) (ခ)ပေါလု၏ နိယာမ၊ခရစ်တော် အတွက် အောင်မြေချဲ့ခြင်း(၁:၁၂-၂:၁၇) (ဂ)ပေါလု၏ အန္တိမရည်မှန်းချက်။
ဘုရားသခင်အား ချီးမွမ်းခြင်း(၁၀:၁၇-၁၈) (ဃ) တမန်တော် စစ်မှန်ကြောင်း အခိုင်မာဆိုခြင်း(၁၁:၁-၁၅) (င) ခရစ်တော်၏ တမန်တော်ဘဝဖြင့် ခံစားရသော ဆင်းရဲဒုက္ခများ(၁၁:၁၆-၃၃) (စ) တမန်တော်ဟုတ်မှန်ကြောင်းလက္ခဏာ(၂၁၂:၁၄-၁၃:၁) (ဆ)တမန်တော်စစ်မှန်ကြောင်း ဗျာဒိတ်တော် ပေးခြင်း(၁၂:၁-၁၀) (ဇ)ကောရိန္သုခရီးစဉ် ဆိုင်းငံ့ခြင်း(၁၂:၁၁-၁၃) (ဈ) ကောရိန္သု သားများကိုယ်တိုင် ကပေါလုအားထောက်ခံခြင်း(၁၃:၂-၆) (ည)ကောရိန္သု သားများသို့ ပေါလုဆန္ဒမွန်(၁၃:၇-၁၀) (ဋ) သုံးပါးတဆူ၌ ပေါလု၏ ကောင်းကြီးမင်္ဂလာပေးခြင်း(၁၃:၁၁-၁၄) TAGS: ကောရိ န္တု ဩဝါဒစာဒုတိယစောင် ကိုးကား Category:သမ္မာကျမ်းစာ Category:ခရစ်ယာန်စာပေ Category:ခရစ်ယာန်ဘာသာ။
စံတော်မီဝိသေသလက္ခဏာ အင်္ဂလိပ်ဘာသာစကားသုံးနှုန်းကြသော စကော၊ အိုင်ရစ်၊ ဝေလ ဗြိတိန်နှင့်ပြင်သစ်လူမျိုးများကလည်း ဂလာတိဩဝါဒ စာကို သူတို့ဘိုးဘေးများသို့ ပေါလု ပထမဦးဆုံးရေးသောစာအဖြစ် လက်ခံကြသည်။
‘Galatia’ ‘Celt’ ‘Gaul’ များသည် စကားလုံးတစ်လုံးတည်းဖြစ်၍ ကာလကြာသည်နှင့်အမျှ ရွေ့လျားသော စကားလုံးဖြစ်သည်။
ဘီစီ ၂၇၈ ဝန်းကျင်တွင် ယနေ့တူရကီနိုင်ငံဟုခေါ်သော ဂလာတိပြည်၌ ဂေါလလူမျိုးများ ကျင်လည်ကျက်စားခဲ့ကြ သည်။
သူတို့နေရပ်ဋ္ဌာနေကို ဂလာတိဟု ပိုင်းခြားခေါ်ဝေါ်သည်။
လူအများက Celtic မှ Galatia သို့ပြောင်းလဲသွားသည်ဟု သိမှတ်ကြသည်။
(တ ၁၃ နှင့် ဂလာ ၃:၁ ကိုယှဉ်ဖတ်ပါ)။
ဤကျမ်းစာစောင်အရ ဂလာတိများသည် ကနဦးခရစ်ယာန်များတွင် ပါဝင်သတ်မှတ်ခြင်းခံရသူများ ဖြစ်သည်။
ရောမဩဝါဒကျမ်းတွင်လည်း ”ကျေးဇူးတော်” ”သတင်းကောင်း”၊ ”အာဗြဟံ”၊ "ပညတ်တရား" အစရှိသည်များဖြင့် ဆက်စပ်ထားသည်ကို တွေ့ရသည်။
ယုဒယဉ်ကျေးမှု နောက်ခံသမိုင်းကြောင်းရှိသူများထဲမှ ခရစ်ယာန်ဘာသာ လက်ခံရရှိသူ များဖြစ်သောကြောင့် ယုဒဝါဒီလွှမ်းမိုးရောထွေးနေသည်။
ယုဒအရိပ်အောက်မှ မလွတ်နိုင်ကြ။
သူတို့ကိုယ်တိုင်၌လည်း မဆုံးဖြတ်နိုင်။
သို့သော်လည်း ဧဝံဂေလိသတင်းကောင်း၏ ကျေးဇူးတော်အားဖြင့် ပညတ်တရားအောက်မှ ရုန်းထွက်အောင်ပွဲခံကာ ခရစ်ယာန်ဝါဒယုံကြည်ခြင်း အစစ်အမှန် သိရှိခွင့် ရရှိခဲ့ကြသည်။
ပြုပြင်ပြောင်းလဲရေး ကာလတွင် ဂလာတိများသည် အရေးကြီးသောအခန်းကဏ္ဍမှာ ပါဝင်သူများဖြစ်ကြောင်း၊ မာတင်လူသာက ”My Kaethe” စာအုပ်တွင် ရေးပြထားသည်။
သူ၏Commentery on Gaslatian စာအုပ်သည် ကျမ်းစာ ပညာရှင်များကြားတွင် ရေပန်းမစားသော်လည်း လူအများဖတ်ရှု စွဲကိုင်နေကြသော စာအုပ်ကောင်းဖြစ်သည်။
ကျမ်းရေးသူ ပေါလု၏လက်ရာဖြစ်ကြောင်း၊ ကန့်ကွက်သူမရှိပါ။
ပေါလု၏ လက်ရာဖြစ်ကြောင်း၊ Polycarp, Ignatius, Justin Martyr, Origen, Irenaeus, Tertulian နှင့် Clement of Alexandria တို့က အသိအမှတ်ပြုကြသည်။
Muratorian Canon ကလည်း ပေါလုလက်ရာဖြစ်ကြောင်း သိမှတ်သည်။
အထူးသဖြင့် ယုဒဝါဒီကို ဆန့်ကျင်သောကျမ်းဖြစ်သောကြောင့် Marcion’s Apostolocon တွင်လည်း အသိအမှတ်ပြုထားသည်။
အကြောင်းအရာအရ ပေါလု၏လက်ရာဖြစ်သည်ဟု ခိုင်လုံသည်။
အတွင်းသရုပ်အနေဖြင့် ၁:၁ နှင့် ၅:၂ က ပေါလုလက်ရာဖြစ်ကြောင်း ညွှန်ပြ၍ ၆:၁၁ က ထပ်မံအတည်ပြုပေးသည်။
ဂလာတိများသည် ပေါလုအား မျက်လုံးဒေါက်ထောက် ကြည့်ရှုသူများ ဖြစ်သည်။
တမန်တော်ဝတ္ထုထဲတွင် အသေးစိတ် အထောက်အထားများရှိသည်။
အချိန်ကာလ ဤကျမ်းစာတွင် ပါရှိသည့် ”ဂလာတိပြည်အသင်းတော်များ” ”ဂလာတိလူမျိုးများ” ဟူသောစကားလုံးသည် အာရှမိုင်းနားဒေသ၊ ယေရုရှလင်အသင်းတော်ကောင်စီမပေါ်ထွန်းမှီ အသုံးအနှုန်း ဝေါဟာရ ဖြစ်သည်။
မြောက်ပိုင်းအရပ်ကို ဦးစွာခေါ်ဆိုခြင်းဖြစ်၍ နောက်မှထိုတောင်ပိုင်းဒေသသို့ ကူးစက်ခြင်းလည်း ဖြစ်နိုင်သည်။
ပထဝီအနေအထား သမိုင်းကြောင်းအရ ”ဂလာတိ” ဟူသောစကားသည် မြောက်ပိုင်းသားများ စကားဖြစ်သည်။
နိုင်ငံရေးအရ ရောမအစိုးရအောက်တွင် မြောက်ပိုင်းနှင့်တောင်ပိုင်း ခွဲခြားခြင်းမရှိသောအခါ သိမ်းကျုံးခေါ်ဝေါ်ခြင်းလည်း ဖြစ်နိုင်သည်။
မြောက်ပိုင်းသားများသည် သက္ကရာဇ် ၁၈ဝဝ တိုင်အောင် ရပ်တည်နေကြသည်ဟု ဂျာမန်ပညာရှင်များက ဆိုသည်။
ထိုအရပ်ဒေသများသို့ ပေါလုတရားဟောကြားခဲ့သည်ဟု သက်သေအထောက်အထားများမတွေ့ပါ။
သို့သော်လည်း ရှိချင် ရှိနိုင်သည်။
မဟောခြင်းလည်း ဖြစ်နိုင်သည်။
Sir William Ramsay ကမူ ဂရိဗြိတိန်နှင့် မြောက်အမေရိကဒေသမှ ကူးစက်ခြင်း ဖြစ်သည်ဟုဆိုသည်။
ရှင်လုကာကမူ ထိုအရပ်ဒေသတွင် ပေါလုသာသနာပြုခဲ့ကြောင်း၊ (အန္တီအုတ်၊ ပိစိဒိ၊ ဣကောနိ၊ လုတ္တရ၊ ဒါဘီ) ဆိုခဲ့သည်။
ပေါလု၏ ပထမသာသနာ့ခရီးစဉ်တွင် ဂလာတိတောင်ပိုင်းဒေသသို့ ရောက်ခဲ့သည်။
ပထမအခေါက် သာသနာ့ခရီးတွင် ဂလာတိ တောင်ပိုင်းဒေသသို့ ရောက်ခဲ့သည်။
ဒုတိယ သာသနာ့ခရီးတွင်လည်း ထပ်မံရောက်ရှိသည်။
အကယ်၍ ဤစာသည် ယေရုရှလင်အသင်းတော်ကောင်စီ(တ ၁၅) (အေဒီ ၄၉)မပေါ်ထွန်းမှီ ရေးသားသည်ဆိုလျှင် အရေဖျားလှီးခြင်းအကြောင်း မေးခွန်းပေါ်ပေါက်ရခြင်း ရှင်းပြစရာလိုပေမည်။
ဂျာမန်ကျမ်းစာပညာရှင် Theodor Zahn က ပေါလု၏ ကောရိန္သု၊ ဒုတိယခရီးစဉ်အတွင်းတွင် ရေးသားခြင်း ဖြစ်မည်ဟု ဆိုသည်။
သို့မှသာ ပေါလု၏ ပထမဦးဆုံး ဩဝါဒပေးစာဖြစ်ပေမည်။
ထိုအယူအဆအရဆိုလျှင် အေဒီ(၅ဝ)ခန့်၊ အေဒီ(၅၃)အစောပိုင်းတွင် ဖြစ်နိုင်ချေရှိသည်။
သို့သော် ထို့ထက်နောက်ကျ ဖွယ်ရာရှိသည်။
တောင်ပိုင်းသားများ၏ အယူအဆအရဆိုလျှင် ယေရုရှလင်အသင်းတော်ကောင်စီသို့ ပေါလုမတက်ရောက်မီ ရေးသားသည်။
ယေရုရှလင်အသင်းတော်ကောင်စီသည် တပါးအမျိုးသားများ အရေဖျားလှီးခြင်းကို အေဒီ(၄၈)ခုနှစ်တွင် ပြဋ္ဌာန်းသည်။
နောက်ခံသမိုင်းနှင့် ရည်ရွယ်ချက် ပထမဦးဆုံးအကြိမ် သာသနာ့ခရီးထွက်ခဲ့စဉ်တွင် အာရှမိုင်းနားဒေသသို့ ပေါလု ရောက်ခဲ့သည်။
ထိုခရီးစဉ်တွင် ယေရှုခရစ်တော် ယုံကြည်ခြင်း နည်းလမ်းတစ်ခုတည်းဖြင့်သာ ကယ်တင်ခြင်းရရှိနိုင်ကြောင်း ဟောကြားခဲ့သည်။
ထိုသတင်း အားဖြင့် လူအများကယ်တင်ခြင်း ရရှိကြသည်။
အသင်းတော် မှိုလိုပေါက်ခဲ့သည်။
ထိုအသင်းတော်များထဲတွင် ဂလာတိ အသင်းတော်လည်း ပါဝင်သည်။
ဂလာတိသားများ၏ ပင်ကိုဗီဇမှာ အမြဲတမ်းရုန်းကန်လှုပ်ရှားသည်။
စစ်မက် လိုလားသည်။
အငြိမ်မနေတတ်။
အပြောင်းအလဲနှစ်သက်ကြသည်။
ပေါလုသာသနာပြုခဲ့ပြီး ပြန်လည်ထွက်သွားသောအခါ ပေါလုနောက်တွင် အယူမှားမိစ္ဆာဒိဋ္ဌိဆရာများ ဝင်ရောက်လာကြသည်။
ဝင်ကစွတ်ကောင်လုပ်ကြသည်။
ပေါလု၏သွန်သင်ချက်များသည် မပြည့်စုံ၊ ကယ်တင်ခြင်းရရှိရန် ယုံကြည်ခြင်းအပြင် အကျင့်တရားလည်း လိုအပ်သည်ဟု ဖြည့်စွက်ကြသည်။
မောရှေပညတ်နှင့်ကျေးဇူးတော်၊ ယုဒဝါဒနှင့် ခရစ်ယာန်ယုံကြည်ခြင်း ရောစပ်မွှေနှောက်ကြသည်။
ပေါလုသည် တမန်တော် အစစ်အမှန်မဟုတ်။
ယုံကြည်စိတ်ချစရာမရှိဟု အတင်းပုပ်ခတ်ကြပြီး ဂလာတိယုံကြည်သူများကို ပေါလုထံမှ ဆွဲနှုတ်ကြသည်။
ယုံကြည်ခြင်းအယူဝါဒ နောက်ကျိစေခြင်းဖြင့် ဂလာတိ ယုံကြည်သူများအား နဝေတိမ်တောင်ဖြစ်စေကြသည်။
ယုံကြည်မှုထွေပြားစေကြသည်။
သို့ကြောင့်လည်း ဂလာတိပြည်သားများသည် အတွေးဆိုးများ စိုးမိုးလာသည်။
ဂလာတိပြည်၏ အမင်္ဂလာသတင်း ကြားသိသောအခါ ပေါလုသည် ရင်ကွဲနာကျသည်။
သူအပင်ပန်းခံသမျှသည် သဲထဲရေသွန်ဖြစ်နေပြီလား။
ယုဒအယူဝါဒမှ ကယ်တင်ခြင်းမပြုနိုင်တော့ဘူးလားဟု ကြံဆတွေးတောသည်။
အတွေးမျှင်တွင် လက်ကနဲအလင်းရောင်ပေါ်လာရာ ဖောင်တိန်ကောက်ကိုင်လိုက်သည်။
သူချစ်သောတပည့်သားမြေး၊ သားသမီးများထံသို့ ကောက်ကာငင်ကာ ရေးလိုက်သည်။
ယုံကြည်ခြင်းတရားသာလျှင် ကယ်တင်ခြင်း၏ အစလည်းဖြစ်၍ အဆုံးလည်းဖြစ်သည်။
အကျင့်တရားနှင့်မဆိုင်။
ပညတ်တော် ထိန်းသိမ်းခြင်းသည် အရာမရောက်ဟု ရေးချလိုက်သည်။
အကျင့်ကောင်းများသည် ကယ်တင်ခြင်းရရှိသည့်နည်းလမ်းမဟုတ်။
ကယ်တင်ခြင်း၏အသီးအပွင့်များသာ ဖြစ်သည်။
ခရစ်ယာန်တစ်ယောက်သည် ပညတ်တရားဖြင့်သေသည်။
သေလျှင် မြင့်မြတ်သောနေရာသို့ မရောက်နိုင်။
ထိုသို့ရောက်ရှိရန် ပညတ်တရားက မစွမ်းဆောင်နိုင်တော့ပါ။
ဘုရားသခင်၏ သန့်ရှင်းသော ဝိညာဉ်တော်ကသာလျှင် စွမ်းဆောင်နိုင်သည်။
ပုဂ္ဂိုလ်ရေး-မိမိအခွင့်အရေးကို ခုခံကာကွယ်ခြင်း (အခန်း ၁-၂)။
(က) စာရေးရခြင်း ရည်ရွယ်ချက် (၁:၁-၁ဝ)။
(ခ) အမှုတော်နှင့်သတင်းစကားအား ခုခံကာကွယ်ခြင်း (၁:၁၁-၂:၁ဝ)။
(ဂ) ပေါလုက ပေတရုအား အပြစ်တင်ခြင်း (၂:၁၁-၂၁)။
အယူဝါဒ-ယုံကြည်ခြင်းဖြင့် ဖြောင့်မတ်ခြင်း (၃:၁-၉) (က) ဧဝံဂေလိတရားကြီးမြတ်မှု (၃:၁-၉) (ခ) ပညတ်တရားတစ်ဖက်ရှိကတိတော် (၃:၁ဝ-၁၈) (ဂ) ပညတ်တရား၏ရည်ရွယ်ချက် (၃:၁၉-၂၉) (ဃ) ကလေးသူငယ်များနှင့်သားများ (၄:၁-၁၆) (င) ချုပ်နှောင်ခြင်းနှင့်လွတ်မြောက်ခြင်း (၄:၁၇-၅:၁) ၃။
လက်တွေ့အသက်တာ-ဝိညာဉ်တော်၌ ခရစ်ယာန်တို့၏ လွတ်မြောက်ခြင်း (၅:၂-၆:၁၈) (က) ထုံးတမ်းအစဉ်လာ၏ဘေးအန္တရာယ် (၅:၂-၁၅) (ခ) စင်ကြယ်ခြင်း၏ တန်ခိုး (၅:၁၆-၂၅) (ဂ) တိုက်တွန်းနှိုးဆော်ချက် (၅:၂၆-၆:၁ဝ) (ဃ) နိဂုံးစကား (၆:၁၁-၁၈) TAGS: ဂလာတိဩဝါဒစာ ကိုးကား Category:သမ္မာကျမ်းစာ Category:ခရစ်ယာန်စာပေ Category:ခရစ်ယာန်ဘာသာ။
စံတော်မီဝိသေသလက္ခဏာ ပေါလု၏လက်ရာတစ်မျိုးဖြစ်သည်။
နှုတ်ဆက်ခြင်း၊ ကျေးဇူးတော်ချီးမွမ်းပုံ၊ ယုံကြည်ပုံ၊ ကျေးဇူးတင်ပုံများသည် နမူနာယူစရာဖြစ်သည်။
ဧဖက်သားများသို့ လိပ်မူရေးသားသောစာဖြစ်သော်လည်း တရားဒေသနာ ဆုတောင်းမေတ္တာပို့သ ခြင်း၊ ဘိသိက်ပေးခြင်းများဖြင့် မွှမ်းထုံနေပါသည်။
ဤဩဝါဒစာနှင့် ပတ်သက်၍ Moorehead က ”ကျွန်ုပ်တို့ကို အစင်ကြယ်ဆုံးနေရာ၊ တိတ်ဆိတ်သောနေရာသို့ ပို့ဆောင်သည်။
အာရုံပြုဆုတောင်းခြင်း၊ တိတ်ဆိတ်စွာ ပဋ္ဌနာပြုခြင်း လုပ်ခိုင်းသည်၁”ဟုဆိုသည်။
Robinson အပါအဝင် ကျမ်းစာသုတေသီများက အထက်ပါစကားကို ထောက်ခံကြသည်။
(၁၈)ရာစုနှစ်၊ (၁၉) ရာစုနှစ် ကျမ်းစာသင်တန်းသားအချို့ထံမှ ပေါလု၏လက်ရာ မဖြစ်နိုင်ဟု ပြောသံထွက်လာသော်လည်း အကျိုးအကြောင်း၊ အချက်အလက် ခိုင်မာစွာမတင်ပြနိုင်ကြ။
ကျမ်းရေးသူ ပြင်ပလက္ခဏာ အချက်အလက်အားဖြင့် ဧဖက်သားများသို့ရေးသော ပေါလုလက်ရာဖြစ်ကြောင်း ထင်ရှားသည်။
ထိုကာလတွင် ပေါလုလက်ရာကဲ့သို့သော အရေးအသားမျိုးထင်မှားစရာမရှိဟု ဆိုကြသည်။
Clement of Rome, Ignatius, Polycrap, Hermas မှစ၍ Clement of Alexandria, Irenaeus နှင့် Hippolytus, Macion တို့၏ ”canon”, ”Laodiceans” များ၌လည်း ထည့်သွင်းထားသည်။
Muratorian Canon ကလည်း ပေါလု၏လက်ရာအဖြစ် စာရင်းသွင်း ထားသည်။
အတွင်းသရုပ်တွင်လည်း ၁:၁ နှင့် ၃:၁ တွင် ပေါလုနာမည် ထည့်သွင်းရေးသားထားသည်။
ကောလောသဲဩဝါဒစာ နှင့် စာသွားစာလာလေသံ ဆင်တူရိုးမားဖြစ်၍ တချိန်တည်းနီးပါးတွင် ရေးသားခြင်းဖြစ်မည်။
စာသွားပေဟန်ရေးဖွဲ့ပုံသည် ပေါလု၏လေသံဖြစ်သည်။
ဤကျမ်းတွင် ပေါလု၏ အကြံသစ်အတွေးသစ်များကို တွေ့ရသည်။
အကယ်၍ ထိုအချက်ကို ထောက်ပြီး ပေါလုလက်ရာမဟုတ်ဘဲ သံသယဖြစ်လျှင်လည်း အထောက်အထားအကျိုးအကြောင်း ခိုင်လုံမှဖြစ်ပေမည်။
ပထမဦးဆုံးဝေဖန်သူမှာ ဂျာမန်အမျိုးသား Schleiermacher ဖြစ်သည်။
သူ့နောက်မှ Moffatt, Goodspeed တို့ပေါ်လာသည်။
ဝေါဟာရအသုံးနှုန်းဟန်ပန်၊ အယူဝါဒနှင့် တိုက်တွန်းချက်ပုံစံများကို ထောက်ပြကြသည်။
မည်သို့ပင် ဖြစ်စေ ထိုဝေဖန်ချက်များ အဖြေရှိသည်။
ကျမ်းစာသုတေသီများက ပေါလု၏လက်ရာဖြစ်ကြောင်း သံသယရှိကြစေကာမူ Coleridge ၏ ”ဝိညာဉ်တော်ဖြင့် ရေးသားသည့်စာ ဖြစ်သည်” ဆိုစကားဖြင့် အဖြေလုံလောက်ပါသည်။
အချိန်ကာလ ကောလောသဲ၊ ဖိလိပ္ပိ၊ ဖိလေမုန်၊ ဧဖက်ဩဝါဒစာများသည် ထောင်ထဲမှပေးစာများဖြစ်ကြောင်း (၃:၁၊၄:၁)တွင် ပါရှိသောကျမ်းပိုဒ်အားဖြင့် ခိုင်လုံသည်။
အချို့က ကဲသရိတွင် (၂)နှစ်နေထိုင်သည့်ကာလဟုလည်းကောင်း၊ အချို့က ဧဖက်တွင် မထင်မရှား ထောင်ကျသည့်ကာလဟုလည်းကောင်း၊ အချို့က ရောမတွင် ပထမထောင်ကျသည့်ကာလ (အေဒီ ၆ဝ နောက်ပိုင်း)ဟုလည်းကောင်း အမျိုးမျိုးဆိုကြသည်။
ကော ၄:၇-၉ အရ ဤစာသည် တုခိတ်က အာရှဒေသသို့ ယူဆောင်ခြင်းဖြစ်သည်။
ဤအချက်အားဖြင့် အတွေးသစ်အမြင်သစ်ရရှိခြင်းဖြစ်သည်ဟု ယူဆနိုင်သည်။
နောက်ခံသမိုင်းနှင့် ရည်ရွယ်ချက် ဤဩဝါဒစာ၏ အဓိကရည်ရွယ်ချက်မှာ ပေါလုစကားအရဆိုလျှင် ”နက်နဲသောအရာ” ဖြစ်သည်။
သို့သော် မရှင်းပြနိုင်သောအရာ မဟုတ်။
အံ့ဖွယ်သမ္မာတရားဖြစ်သည်။
သို့သော် ယခုထုတ်ဖော်ရှင်းပြနေလေပြီ။
ယုံကြည်သူ ယုဒများနှင့် ယုံကြည်သူတပါးအမျိုးသားတို့သည် ယေရှုခရစ်တော်၌ တလုံးတဝတည်း ဖြစ်ကြောင်း ကိုလည်း ရှင်းပြသည်။
ယေရှုခရစ်တော်၏ ခန္ဓာကိုယ်တည်းဟူသော အသင်းတော်၌ အတူတကွပါဝင်ကြသည်။
ခရစ်တော်၏ ကောင်းကင်နိုင်ငံဆိုင်ရာအရပ်ဒေသ၌ ရှိနေကြသူများဖြစ်သည်။
နောင်သောအခါ ခရစ်တော်၏ဘုန်းတန်ခိုး မျှဝေခံစား ကြရမည်။
ထိုလျှို့ဝှက်နက်နဲချက်များကို ဤဩဝါဒစာစောင်တွင် အခန်း(၆)ခန်းဖြင့် ခွဲခန့်ဖော်ပြထားသည်။
အခန်း(၁)သည် အလိုတော်၏လျှို့ဝှက်နက်နဲမှု၊ ကောင်းကင်နှင့်မြေကြီးအရာအားလုံး ခရစ်တော်သို့ ဦးတည်ကြရမည့် အချိန်အခါ (ငယ် ၉:၁ဝ)၊ ယုံကြည်သူယုဒများ (ငယ် ၁၃)၊ အသီးသီး ဘုန်းတန်ခိုးရရှိကြမည့်အကြောင်း ရေးပြထားသည်။
ခရစ်တော်နှင့်အတူ စကြဝဋာတစ်ခုလုံး အုပ်စိုးကြရမည် (ငယ် ၂၂:၂၃) အခန်း(၂)တွင် ယုဒလူမျိုးနှင့် တပါးအမျိုးသားအားလုံးကို ဘုရားသခင်၏ကျေးဇူးတော်ဖြင့် ကယ်တင်ထားကြောင်း ရေးပြထားသည်။
ထိုလူမျိုးများ ဘုရားသခင်နှင့်သော်လည်းကောင်း၊ အချင်းချင်းသော်လည်းကောင်း ပြန်လည်သင့်မြတ်ကြပုံ၊ လူသစ်ဖြစ်လာကြပုံ၊ ဘုရားသခင်၏ ဝိညာဉ်တော် ကိန်းဝပ်ရာ သန့်ရှင်းသော ဗိမာန်တော် ဖြစ်ကြပုံတို့ကို ရှင်းပြထားသည်။
အခန်း(၃)တွင် လျှို့ဝှက်နက်နဲမှုကို အပြည့်အစုံဖော်ပြထားသည်။
”ခရစ်တော်၏ လျှို့ဝှက်နက်နဲမှု”ဟုလည်း ခေါ်သည် (ငယ် ၄ JND )။
ခရစ်တော်၊ ဦးခေါင်း၊ ယုံကြည်သူများ၊ ခန္ဓာကိုယ် အစရှိသဖြင့် ရှင်းပြထားသည်။
ခန္ဓာကိုယ်တွင် ယုံကြည်သူ တပါးအမျိုးသားများသည်လည်း အမွေတော်ခံ ဖြစ်ကြသည်။
ကတိတော်နှင့် သက်ဆိုင်သူများဖြစ်သည် (ငယ် ၆) ဟုရှင်းပြ ထားသည်။
အခန်း(၄)တွင် ခန္ဓာကိုယ်နှင့် ဘုရားသခင်၏ အစီအမံတော် ဆက်စပ်ပုံ၊ ရင့်ကျက်ခြင်း အသက်တာကြီးပြင်းကြဖို့ လိုအပ်ပုံ ရှင်းပြထားသည်။
အခန်း(၅)တွင် ခရစ်တော်နှင့် အသင်းတော်၏ လျှို့ဝှက်နက်နဲမှုကို ရှင်းပြထားသည် (ငယ် ၃၂)။
ခရစ်တော်နှင့် အသင်းတော်၏ ဆက်ဆံမှုကို အကြင်လင်မယားဆက်ဆံခြင်းနှင့် ပုံဥပမာပေးထားသည်။
နောက်ဆုံးအခန်း(၆)တွင် ဧဝံဂေလိတရား၏ နက်နဲမှုကို ရှင်းပြထားသည်။
သူသည် ဘုရားသခင်သံတမန်၊ ကွင်းဆက်ဖြစ်ကြောင်း (ငယ် ၁၉၊ ၂ဝ)တွင် ရှင်းပြထားသည်။
ပေါလုသည် တပါးအမျိုးသားများထံသို့ ဧဝံဂေလိသတင်းကောင်း ဆောင်ယူသူဖြစ်သည်။
ကယ်တင်ခြင်း ရရှိရုံသာ မဟုတ်ပါ။
ယုဒလူမျိုးများနှင့်လည်း တန်းတူရည်တူဘဝတူဖြစ်စေသည်။
တပါးအမျိုးသားများသည် ဘုရားသခင်၏ရှေ့တော် မှောက်တွင် သိမ်ငယ်စရာမရှိ။
ယုဒများနှင့် အခွင့်အရေးတန်းတူရှိကြသည်။
ခရစ်တော်၏ကိုယ်ခန္ဓာ၊ သတို့သမီးဖြစ်သည်။
ခရစ်တော်ဘုရားထံမှ ဘုန်းတန်ခိုးမျှဝေရရှိကြ၍ ခရစ်တော်နှင့်အတူ စကြာဝဋာကြီးအား အုပ်စိုးကြမည့်သူများဖြစ်သည်။
ဧဖက်ဩဝါဒစာ၏ အရေးကြီးသောသင်ခန်းစာမှာ ချစ်ခြင်းမေတ္တာ (ဂရိ၊ အကာပေမေတ္တာ) ဖြစ်သည်။
ကျမ်းစာအဖွင့် နှင့် အပိတ်နှစ်ခုစလုံးတွင် ချစ်ခြင်းမေတ္တာကိုဖော်ပြထားသည် (၁:၄၊ ၆:၂၄)။
ချစ်ကြပါဟူ၍လည်းကောင်း၊ ချစ်ခြင်းမေတ္တာဟူ၍လည်းကောင်း ထည်လဲသုံးနှုန်းထားသည်။
အဘယ်ကြောင့် ထိုသို့ထပ်ခါတလဲလဲပြောသနည်းဆိုသော် ဧဖက်သားများ၏ အနာဂတ်ကို ကြိုသိသည်။
မှားယွင်းသောဆရာများအား မဝင်ရောက်နိုင်အောင် ခုခံတွန်းလှန်ရန် ချစ်ခြင်းမေတ္တာဖြင့် စည်းလုံးခြင်းခွန်အား ရရှိဖို့ သတိပေးသည်။
(ဗျာ ၂:၄)တွင် ကနဦးမေတ္တာကို မလျှော့ကျစေဖို့ သတိပေးထားသည်။
ခရစ်တော်၌ ယုံကြည်သူများ၏ အခန်းကဏ္ဍ (အခန်း ၁–၃) (က) နှုတ်ခွန်းဆက်သခြင်း (၁:၁-၂) (ခ) ကျေးဇူးတော်မင်္ဂလာအား ချီးမွမ်းခြင်း (၁:၃-၁၄) (ဂ) သန့်ရှင်းသူများအတွက် ဆုတောင်းခြင်းနှင့် ကျေးဇူးတော်ချီးမွမ်းခြင်း (တရား ၁:၁၅-၂၃) (ဃ) တပါးအမျိုးသားများနှင့် ယုဒများအတွက် ကယ်တင်ခြင်း (၂:၁-၁ဝ) (င) ယုံကြည်သူယုဒများနှင့် တပါးအမျိုးသားများ ခရစ်တော်၌ စည်းလုံးရေး (၂:၁၁-၂၂) (စ) လျှို့ဝှက်နက်နဲချက်အတွက် စကားချပ် (၃:၁-၁၃) (ဆ) သန့်ရှင်းသူများအတွက် ပေါလု၏ ဆုတောင်း (၃:၁၄-၁၉) (ဇ) ကောင်းကြီးပေးခြင်း (၃:၂ဝ-၂၁) ၂။
ဘုရားသခင်၌ ယုံကြည်သူများ၏ ဘဝအသက်တာ (အခန်း ၄–၆) (က) ခရစ်ယာန်မိဿဟာယ၌ တလုံးတဝတည်းဖြစ်ခြင်း (၄:၁-၆) (ခ) ခန္ဓာကိုယ်၌ အစိတ်အပိုင်းဝင်များဖြစ်ခြင်း (၄:၇-၁၆) (ဂ) အကျင့်လက္ခဏာသစ် (၄:၁၇-၅:၂၁) (ဃ) ခရစ်ယာန်အိမ်ထောင်စု၌ ဘုရားတရားကိုင်းရှိုင်းခြင်း (၅:၂၂-၆:၉) (င) ခရစ်ယာန်ယုံကြည်ခြင်းအား စစ်မက်ရေးရာပုံစံကဲ့သို့ ပြင်ဆင်ခြင်း (၆:၁ဝ-၂ဝ) (စ) ပေါလု၏ နှုတ်ဆက်စကား (၆:၂၁-၂၄) TAGS: ဧဖက်ဩဝါဒစာ ကဏ္ဍ:ခရစ်ယာန်ဘာသာ။
စံတော်မီဝိသေသလက္ခဏာ ဂိုဏ်းဂဏ တစ်ပါး၏ ပထမဦးဆုံး အသင်းတော်ဖြစ်၍ အလွန်ထူးခြားသော အမွေတော်ခံ ဖြစ်သည်။
ပထမဦးဆုံး အသင်းတော်အဖြစ် လူသိထင်ရှားကျော်ကြားခြင်းသည် မည်မျှအဖိုးထိုက်တန်ပါသနည်း။
ထိုအရပ်ဒေသ၊ မြို့၊ မြို့ကြီးများတွင် ဂိုဏ်းဂဏ အများအပြားရှိသည်။
ဒေသခံမြို့တွင်သာမက ဥရောပ တခွင်လုံးတွင် အနှံ့အပြားရှိသည်။
ထိုဂိုဏ်းဂဏ အသင်းတော်များအကြားတွင် ရှေးဟောင်းမာကေဒေါနိပြည်မှ ဖိလိပ္ပိအသင်းတော်သည် ဂုဏ်ယူဖွယ်ရာဖြစ်သည်။
အနောက် တိုင်းအရပ်အတွက် မည်မျှဝမ်းမြောက်စရာ ကောင်းမည်နည်း။
သို့ကြောင့် ရှင်ပေါလုက ”မာကေဒေါနိခေါ်သံ” ကို ဂရုစိုက်ခြင်းဖြစ်သည်။
အရှေ့ဘက်ကိုမသွားဘဲ ရောမအင်ပါယာ အနောက်ဘက်ဒေသသို့ ဧဝံဂေလိတရား လိုက်ဟောသည်။
ထိုသို့ဖြင့် ဥရောပတိုက်တွင် ကိန်းဝပ်မနေဘဲ ယနေ့ကာလတွင် အာရှတိုက်၊ မြောက်အမေရိကတိုက်များသို့ ပျံ့နှံ့၍ အပြန်အလှန် သာသနာပြုကြခြင်း ဖြစ်သည်။
ဖိလိပ္ပိအသင်းတော်သည် ရှင်ပေါလုအား စေတနာသဒ္ဓါထက်သန်စွာ ပေးလှူသောအသင်းတော်ဖြစ်သည်။
ထိုအကြောင်းကို ရှင်ပေါလုက ပါးနပ်စွာဖြင့် ”ပေးပို့သောစာအတွက် ကျေးဇူးတော်ချီးမွမ်းပါသည်” ဟု ဆိုထားသည်။
သို့သော် ဖိလိပ္ပိဿားများသည် ထိုစကားထက်သာ၍ ပျော်ရွှင်ချမ်းမြေ့သူများဖြစ်သည်။
ဤအခန်း(၄)ခုပါသော ဩဝါဒစာတွင် (၁၂)ကြိမ်တိတိ ဝမ်းမြောက်ခြင်းဟူသော စကားတွေ့ရသည်။
လေမုန်တိုင်းထန်သည့်ကာလတွင်ပင် ဝမ်းသာ ရမည့်အကြောင်း ရှင်ပေါလုနားလည်သည် (၄:၁၁)။
ဤစာစောင်တွင် ဆန့်ကျင်ဘက်တရားနှစ်ခု၏ အဖြေကိုတွေ့ရမည်။
ခရစ်ယာန်များ၏ ပျော်ရွှင်ရခြင်း အဓိကအကြောင်းအရင်းမှာ ဘုရားသားတော် လူ့လောကသို့ သက်ဆင်းလာခြင်း၊ အစေခံခြင်းဖြစ်သည်။
ထိုမျှသာမက အနာရောဂါ ကင်းငြိမ်းစေခြင်း၊ သမ္မာတရား သွန်သင်ခြင်း ဖြစ်သည်။
ကားတိုင်ပေါ်တွင် အသေခံသည့်တိုင်အောင် အသေခံခြင်းလမ်းကို ရွေးခဲ့သည်။
ထိုသမ္မာတရား၏ ကျက်သရေမင်္ဂလာရှိပုံကို ၂:၅-၁၁ တွင် ရေးထားသည်။
ရှေးဦးဓမ္မသီချင်းများတွင်လည်း ထိုကျမ်းပိုဒ်မူရင်းစာသားအတိုင်း သီကုံးစပ်ဆိုခဲ့ကြသည်။
ထိုကျမ်းစာသားတွင် နှိမ့်ချခြင်း၌ တရားသည် ဓမ္မသစ်ကျမ်းစာနှင့် မကင်းကွာနိုင်သော သွန်သင်ချက်ဖြစ်သော်လည်း ခေတ်သစ်အသင်းတော်များတွင်မူ ဝမ်းနည်းဖွယ်ရာ ဖြစ်နေသည်။
ဤဖိလိပ္ပိဩဝါဒစာစောင် တစ်ခုလုံးသည် ပျော်ရွှင်ချမ်းမြေ့ဖွယ်ရာ ဆွဲဆောင်မှုကောင်းသော နှုတ်ကပတ်တော် သက်သက်ဖြစ်သည်။
ကျမ်းရေးသူ ကျမ်းစာပညာရှင်အများစုက ရှင်ပေါလုလက်ရာဖြစ်ကြောင်း အသိအမှတ်ပြုသော်လည်း ပိုမိုခိုင်လုံအောင် ရှင်းပြမည်။
အချို့ကျမ်းစာပညာရှင်များက ဤဩဝါဒစာစောင်သည် စာစောင်နှစ်ခု ပေါင်းစပ်ခြင်း ဖြစ်သည် (၂:၅-၁၁) ဟု ဆိုသည်။
သို့သော်လည်း ထိုအယူအဆကို မယ်မယ်ရရ မည်သူကမှ သက်သေမထူနိုင်ကြ။
အပြင်ပန်းလက္ခဏာကြည့်ခြင်းဖြင့် ရှင်ပေါလုလက်ရာဖြစ်ကြောင်း ခိုင်လုံသည်။
Ignatius, Clement of Rome, Polycarp, Irenaeus, Clement of Alexandria တို့ကလည်း ရှင်ပေါလုလက်ရာအဖြစ် မကြာခဏ ကိုးကားကြသည်။
Marcion’s Canon နှင့် Myratorian Canon နှစ်ခုစလုံးကလည်း ရှင်ပေါလု၏လက်ရာဖြစ်ကြောင်း အသိအမှတ်ပြုကြသည်။
အခန်း ၁:၁ တွင်ပင် ရှင်ပေါလု၏ လက်သုံးစကား ရှင်ပေါလု၏ လေသံတွေ့ရသည်။
သို့သော် စဉ်းစားစရာတစ်ခု ရှိသည်မှာ ”bishops and deacons” ဟူသော စကားလုံးဖြစ်သည်။
ထိုစကားလုံးများသည် ရှင်ပေါလုမရှိတော့သည့်အချိန်မှ လူသုံးများသော ဝေါဟာရဖြစ်သည်။
ထိုစကားအရကောက်ရလျှင် (၁)ရာစုနှစ်မှစ၍ bishops ဟူသော စကားသုံးနှုန်းကြောင်း ယူဆရမည်။
ရှင်ပေါလုက bishops နှင့် elders ဟူသော စကားလုံးကို ဩဝါဒစာစောင်များနှင့် တမန်တော်ဝတ္ထုတွင် သုံးထားကြောင်း တွေ့ရပြန်သည်။
H.A.A Kenneddy က ဤသို့တန်ဆာဆင်မြန်းပေးထားသည်။
ရှင်ပေါလု၏ လက်ရာဟုတ်မှန်ကြောင်း တံဆိပ်ခေါင်းကပ်နှိပ်ထားသည်။
ခံစားချက်ရသအပြည့်၊ တားဆီးမရသော ရင်တွင်းပွင့်ထွက်မှု ဖြစ်သည်။
၁ ၃။
အချိန်ကာလ ဧဖက်၊ ကောလောသဲ၊ ဖိလေမုန်ဩဝါဒစာများကဲ့သို့ ဤစာစောင်သည်လည်း ဖိလိပ္ပိအသင်းတော်သို့ ထောင်ထဲမှ ရေးသောစာဖြစ်သည်။
အခြားဩဝါဒစာ(၃)စောင်သည် အေဒီ(၆ဝ)ခန့်တွင် တစ်ခုနှင့်တစ်ခု မရှေးမနှောင်း၊ ရှေ့ဆင့်နောက် ဆင့် ရေးသောစာများဖြစ်သည်။
ဤစာစောင်သည် ထိုဩဝါဒစာထက် အနည်းငယ် နောက်ကျသည်။
ရောမထောင်ထဲမှ ရေးသောစာဖြစ်သည်ဟု Marcion ကဆိုသည်။
၁:၁၃ နှင့် ၄:၂၂ ကို ထောက်ရှုလျှင် ဖြစ်တန်ရာသည်။
ရောမအကျဉ်းထောင် ထဲတွင် ရှင်ပေါလု(၂)နှစ်ခန့်နေရသည်။
ထို(၂)နှစ်တာကုန်ခါနီးတွင် ဤဖိလိပ္ပိစာစောင်ရေးခြင်းဖြစ်သည်။
ဥပမာအားဖြင့် ၁:၁၂-၁၈ ကိုကြည့်ရှုလျှင် ဧဝံဂေလိတရားနှင့် ကာလအတော်ကြာ ကင်းကွာကြောင်း နားလည်ရသည်။
အထူးသဖြင့် ၁:၁၂-၁၃-၁၉-၂၃-၂၆ တို့တွင် တွေ့နိုင်သည်။
ထို့အပြင် အလည်အပတ်လာခြင်း၊ အလှူငွေထောက်ပံ့ခြင်းများ တွေ့ရသောကြောင့် နောက်ကျမှရေးသည်ဟု ခန့်မှန်းရသည်။
အေဒီ(၆၁)နှောင်းပိုင်းကာလ ဖြစ်နိုင်သည်။
နောက်ခံသမိုင်းနှင့်ရည်ရွယ်ချက် ရှင်ပေါလု၏ တရောမြို့သို့ ဒုတိယအခေါက် သာသနာ့ခရီးရှည်သည် ခရစ်ယာန်သာသနာပြုလုပ်ငန်းတွင် ဖျောက်မရ အောင် အထင်အရှားရှိနေသည်။
ထိုတရောမြို့သည် အာရှမိုင်းနားအနောက်မြောက် ပင်လယ်ကမ်းခြေအရပ်တွင်ရှိသည်။
Aegean ဂရိပြည်မှ ပင်လယ်ကိုဖြတ်၍ ကုန်းတတန် ရေတတန်ဖြင့် သွားရသည်။
တညသောအခါ ရှင်ပေါလု၏ ရူပါရုံတွင် မာကေဒေါနိသားတစ်ယောက် ပေါ်ပေါက်လာပြီး ”မာကေဒေါနားသို့ကူးပါ။
ငါ့ကိုမစပါ” (တ ၁၆:၉)ဟု လာပြောသည်။
လန့်နိုးနိုးခြင်း ရှင်ပေါလုသည် တိမောသေ၊ လုကာ၊ သိလတို့နှင့်အတူ ခရီးပြင်ဆင်ကြသည်။
ပထမဦးဆုံး နိဘပိုလိမြေသို့ ခြေချကြသည်။
ထိုမှတဆင့် ဖိလိပ္ပိသို့ ခရီးဆက်ကြသည်။
ထိုမြို့သည် ရောမအစိုးရကအုပ်ချုပ်သော ကိုလိုနီနယ်ဖြစ်သည်။
ရောမနိုင်ငံသားများသည် အခွင့်ထူးခံလူတန်းစားများဖြစ်ကြသည်။
မိန်းမများသည် ဥပုသ်နေ့တွင် ဆုတောင်းစည်းဝေးလေ့ရှိကြသည့်အတိုင်း မြစ်ကမ်းတွင်သွားရောက်၍ ဆုတောင်းကြ သည်။
တရားဟောဆရာများက တရားဓမ္မသွန်သင်ကြသည် (တ ၁၆:၁၃)။
ထိုအမျိုးသမီးတပ်ထဲတွင် အထည်အလိပ် ရောင်းသူ သွာတိရဲမြို့မှ လုဒိသည် ဧဝံဂေလိသတင်းကောင်းကို လက်ခံ၍ ဥရောပတွင် ပထမဦးဆုံး အသက်တာပြောင်းလဲသူ ဖြစ်သည်။
ရှင်ပေါလု၏ ဖိလိပ္ပိခရီးစဉ်သည် ငြိမ်းချမ်းခြင်းမရှိ။
ဝိညာဉ်တော်တန်ခိုးပိုင်ဆိုင်သော အမျိုးသမီးငယ်တစ်ယောက် (ရှေ့ဖတ်)က တခါတရံ ပေါလုတို့နောက်သို့လိုက်လျက် ”ဤသူများသည် အမြင့်ဆုံးသော ဘုရားသခင်၏ အစေခံများဖြစ် သည်။
ကယ်တင်ခြင်းတရားဟောကြားမည့်သူများဖြစ်သည်” (တ ၁၆:၁၇) ဟု လိုက်လံကြွေးကြော်သည်။
ထိုသို့ဟစ်ကြွေး ခြင်းသည် ဝိညာဉ်တော်အားဖြင့်မဟုတ်။
နတ်ဆိုး၏စေခိုင်းခြင်းဖြစ်သောကြောင့် ထိုနတ်ဆိုးအား ရှင်ပေါလုက မောင်းထုတ်ခဲ့ သည်။
ထိုသတင်းစကားကို လူများကြားသိကြသောအခါ ရှင်ပေါလုအား ဒေါသအမျက်ထွက်လျှက် ဈေးပွဲတွင် တရားဟော နေသော သိလနှင့်အတူဖမ်းဆီးပြီး ရောမအာဏာပိုင်များထံပို့ဆောင်သည်။
ရိုက်နှက်ထုထောင်းပြီး ထောင်ချသည်။
ဖိလိပ္ပိအကျဉ်းထောင်အကြောင်းကိုမူ လူတိုင်းသိကြသည်။
ညဉ့်လယ်ယံရောက်သောအခါ ပေါလုနှင့်သိလသည် ဆုတောင်းပြီး ချီးမွမ်းသီချင်းဟစ်ကြွေးကြသည်။
ချက်ချင်းမြေငလျင်ကြီး တုန်လှုပ်သည်။
ထောင်သားများခတ်ထားသည့် သံကွင်းများ ဖြေလွှတ်ကြပြီး ထောင်တံခါးများအလိုလိုပွင့်ကြသည်။
ထောင်မှူးများသည် ထောင်သားများထွက်မပြေးကြ ကြောင်း ပြောပြသောအခါမှ ထိုထောင်မှူးသည်လည်း သက်ပြင်းချနိုင်သည်။
”သခင်၊ ကယ်တင်ခြင်းရဖို့ မည်သို့လုပ်ရမည် နည်း” ဟု ထောင်မှူးကိုယ်တိုင် မေးရှာသည်။
ပေါလုကလည်း မှတ်သားလောက်သော အဖြေစကားပေးသည်။
”သခင်ယေရှု ခရစ်ကိုယုံကြည်လော့၊ ယုံကြည်လျှင် သင်နှင့်သင်၏အိမ်သူအိမ်သားတို့သည် ကယ်တင်ခြင်းသို့ ရောက်ရှိကြမည်” (တ ၁၆:၃၁)။
ဘုရားသခင်၏ကျေးဇူးတော်သည် ဖိလိပ္ပိမြို့တွင် ထပ်မံထင်ရှားသည်။
အာဏာပိုင်အဖွဲ့အစည်းများ ရှင်ပေါလုနှင့် အဖွဲ့များအား ဖိလိပ္ပိမှ ထွက်ခွာခိုင်းကြသည်။
သို့သော် ရှင်ပေါလု ငြင်းဆန်သည်။
နိုင်ငံသားဖြစ်ပါလျှက်နှင့် စစ်ဆေးစီရင် ခြင်းမပြုဘဲ ရိုက်နှက်ထောင်ချခြင်းအတွက် တရားမျှတမှုမရှိဟုဆိုသည်။
အုပ်ချုပ်သူ အာဏာပိုင်များနှင့် ထိုသို့တွေ့ဆုံပြောဆို ပြီးနောက် ပေါလုနှင့်အဖွဲ့သည် လုဒိအိမ်သို့ သွားရောက်လည်ပတ်ပြီးမှ ထွက်ခွာသည် (တ ၁၆:၄ဝ)။
နောက်(၁ဝ)နှစ်ကြာသည့်အခါ ပေါလုကို ဖိလိပ္ပိဿားများက ကရုဏာသက်ကြသဖြင့် အလှူငွေမစကြသည်။
ဧပဖြောဒိတ်က ယူဆောင်သွားပို့သည်။
ဧပဖြောဒိတ်လည်း နေကောင်း ထူထောင်လာသောအခါ အခိုက်အတန့်ကူညီရန် ပေါလုနှင့်အတူနေသည်။
ဧပဖြောဒိတ်သည် သေလုမြောပါး ဖျားနာခဲ့သည်။
သို့သော် ကရုဏာတော်သက်ရောက် ခံစားသော ကြောင့် အကောင်းပကတိအတိုင်း ပြန်လည်ကျန်းမာလာသည်။
သို့နှင့် ရှင်ပေါလု၏ ပေးစာကိုယူဆောင်ပြီး ဖိလိပ္ပိ အသင်းတော်သို့ တဖန်ပြန်လည်ရောက်ရှိသည်။
ဖိလိပ္ပိဿားများသည် ရှင်ပေါလု၏အရေးပါအရာရောက် အသဲစွဲသူများဖြစ်ကြောင်း ဤဩဝါဒစာအရ နားလည်ရ သည်။
ရှင်ပေါလု ထူထောင်ခဲ့ခြင်းဖြစ်၍ ရှင်ပေါလု၏သံယောဇဉ် အသင်းတော်ဖြစ်သည်။
ရှင်ပေါလု၏ နှုတ်ခွန်းဆက်ခြင်း၊ ချီးမွမ်းခြင်းနှင့် ဆုတောင်းခြင်း (၁:၁-၁၁)။
ပေါလုထောင်ကျခြင်း၊ မျှော်လင့်ခြင်း၌ မြဲမြံကြရန် တိုက်တွန်းခြင်း (၁:၁၂-၃ဝ)။
ခရစ်တော်၏ နှိမ့်ချခြင်း၊ ဆက်ကပ်ခြင်းကို နမူနာယူကြရန် တိုက်တွန်းချက် (၂:၁-၁၆)။
ခရစ်တော်ကို နမူနာယူကြသော ပေါလု၊ တိမောသေနှင့် ဧပဖြောဒိတ် (၂:၁၇-၃ဝ)။
မှားယွင်းသောဆရာများသို့ တဖန် သတိပေးခြင်း (၃:၁-၃)။
ပေါလု၏အောင်မြင်မှုနှင့် ခရစ်တော်အတွက် စွန့်လွှတ်မှု (၃:၄-၁၄)။
တမန်တော်များကိုနမူနာယူ၍ ကောင်းကင်အသက်တာလျှောက်လှမ်းရန် တိုက်တွန်းချက် (၃:၁၅-၂၁)။
သဟဇာတရှိခြင်း၊ အပြန်အလှန်ကူညီခြင်း၊ ပျော်ရွှင်ခြင်း၊ စိတ်ရှည်သီးခံခြင်း၊ ဆုတောင်းခြင်းနှင့် စနစ်တကျရှိသော အသက်တာ (၄:၁-၉)။
နဝကမ္မပေးလှူငွေအတွက် ကျေးဇူးပြုစကား (၄:၁ဝ-၂၁)။
နိဂုံးချုပ်နှုတ်ဆက်ခြင်း (၄:၂၁-၂၃)။
TAGS: ဖိလိပ္ပိဩဝါဒစာ ကိုးကား Category:သမ္မာကျမ်းစာ Category:ခရစ်ယာန်စာပေ Category:ခရစ်ယာန်ဘာသာ။
စံတော်မီဝိသေသလက္ခဏာ ရှင်ပေါလုရေးသားသော ဩဝါဒစာများသည် ကြီးကျယ်၍ အရေးကြီးသောမြို့များသို့ ပေးပို့သည်။
ရောမ၊ ကောရိန္သု၊ ဧဖက်၊ ဖိလိပ္ပိ၊ ကောလောသဲအသင်းတော်များသည် ထိုဩဝါဒစာများကြောင့် ပိုမိုကြီးထွား ရင့်သန်လာကြသည်။
ဖော်ပြပါအသင်းတော်များသည် ထိုအချိန်ကာလ၌ ရှိခဲ့ကြသော်လည်း ကနဦးအသင်းတော်သမိုင်းတွင် ထင်ရှားပေါ်လွင်ခြင်း မရှိပါ။
ထိုနည်းတူ ကောလောသဲအသင်းတော်သည် မထင်ရှားခဲ့သော်လည်း ဤဩဝါဒစာစောင်အားဖြင့် နှောင်းလူများ အတွက် ထင်ရှားလူသိများလာသည်။
ထိုအရပ်တွင် ထင်ရှားခြင်း မရှိသော်လည်း တမန်တော်ကြီးရေးသော စာစောင်ပါ အကြောင်းအရာသည် များစွာ အရေးကြီးသည်။
ရှင်ယောဟန်ခရစ်ဝင်ကျမ်း အခန်း(၁)၊ ဟေဗြဲဩဝါဒစာအခန်း(၁)နှင့် ကောလောသဲဩဝါဒစာ အခန်း(၁) တို့သည် ယေရှုခရစ်တော်၏ ဇာတိတော်ကို အံ့ဩဖွယ်အကောင်းဆုံး ဖော်ထုတ်ချက်များ ဖြစ်သည်။
ဤအယူဝါဒသည် ခရစ်ယာန်တို့၏ အခြေခံယုံကြည်ခြင်းတရားဖြစ်သည်။
ထိုတရား၏ တန်ဖိုးကို မည်သူကမှ မထိပါးနိုင်။
ဤစာစောင်တွင် ဆက်ဆံရေးလမ်းညွှန်ချက်၊ ဘာသာရေးအယူအဆနှင့် ခရစ်သက်အသက်တာများ ပြည့်နှက်စွာ ပါရှိသည်။
ကျမ်းရေးသူ (၁၉)ရာစုနှစ်တိုင်အောင် ရှင်ပေါလုလက်ရာဖြစ်ကြောင်း လက်ခံကြသောကျမ်းစာဖြစ်သည်။
ပြင်ပန်းလက္ခဏာ ကြည့်ခြင်းဖြင့် မေးခွန်းထုတ်စရာ မလိုအောင် ခိုင်မာသည်။